དེས་ན་དགེ་རྒན་རང་ལ་དེ་ལྟ་བུའི་མཚན་ཉིད་ཚང་ན།གཞན་གྱིས་བཀུར་ཆོག་ཆོག་ཡིན་ཞིང་བཀུར་བར་ཡང་འགྱུར་གྱི།རང་ལ་ཡོན་ཏན་གང་ཡང་མེད་ཀྱང་ང་རྒྱལ་གྱི་ལྒང་བུར་གྱུར།ཕན་སེམས་ཀྱི་དྲི་ཙམ་ཡང་མི་བྲོ་བར་མ་ཟད།འགན་འཁུར་ཞིག་འཁུར་དགོས་སྙམ་པའི་བསམ་བློ་ཙམ་ཡང་མེད་པར་དགེ་རྒན་གྱི་ཐོབ་ཐང་བེད་སྤྱད་དེ།སློབ་མ་ལ་ཆགས་སྡང་བྱེད་པ་ནི།ཆེས་ཤིན་ཏུ་ཐ་ཤལ་བ་ཡིན་ནོ།།གོ་ཐོས་ལྟར་ན་སྤྱི་ཚོགས་ཀྱི་སློབ་གྲྭ་ཆེ་འབྲིང་ལ་ལའི་དགེ་རྒན་འགའ་ཞིག་གིས།ངོ་ཚ་དང་ཁྲེལ་ཞེས་པ་དེ་ཡོངས་སུ་དོར་ནས་སློབ་མ་ལ་འཛེམ་མེད་དུ།ཁྱོད་ཀྱིས་ང་ལ་ཆང་འཐུང་རོགས་བྱོས།ཤོ་རྒྱག་རོགས་བྱོས།གལ་ཏེ་ང་དགའ་བར་མི་བྱེད་ན་ངས་ཁྱོད་ལ་རྒྱུགས་འཕྲོད་དུ་མི་འཇུག་ཟེར་མཁན་ཡང་ཡོད་པར་བཤད།འདི་ནི་དངོས་གནས་སེམས་སྐྱོ་ཞིང་སྐྱི་གཡའ་བའི་གནས་ཤིག་རེད།འདི་ལྟ་བུའི་དགེ་རྒན་ཞིག་སུས་བཀུར་བར་འདོད།འདི་ལྟར་གྱུར་ན།དགེ་རྒན་གྱི་ལས་རིགས་ནི་ཉི་མའི་འོག་ནས་ཆེས་རླབས་ཆེ་བའི་ལས་རིགས་ཡིན་ཞེས་པ་དང་།མིའི་རིགས་ཀྱི་བླ་སྲོག་གི་བཟོ་བསྐྲུན་པ་ཡིན་ཞེས་པའི་མཚན་སྙན་དེ་ཇི་ལྟར་ཐོབ།དེས་ན་དགེ་རྒན་གྱི་སྤུས་ཚད་ལ་ཤིན་ཏུ་ཟོན་བྱེད་དགོས་ཏེ།སྤྱིར་བཏང་གི་མི་ཞིག་གི་བསམ་སྤྱོད་མ་ལེགས་ན་གཙོ་བོར་ཁོ་རང་མི་གྲལ་ནས་ལྷུང་བར་འགྱུར་ཙམ་ཡིན།འོན་ཀྱང་དགེ་རྒན་ཞིག་གི་བསམ་སྤྱོད་མ་ལེགས་ན་མི་ཐོག་དེའི་བྱིས་པ་མང་བོ་ཞིག་ལམ་ལོག་ཏུ་དེད་འགྲོ་བས་སོ།།